ประเมินผลน้ำท่วม คาดรถเจ๊งร่วมพัน
ประกันภัยคาดน้ำท่วมภาคตะวันออกรถยนต์เสียหายร่วม 1,000 คัน แต่ความเสียหายรวมยังไม่หนัก
23 ก.ย. 2558

ประกันภัยคาดน้ำท่วมภาคตะวันออกรถยนต์เสียหายร่วม 1,000 คัน แต่ความเสียหายรวมยังไม่หนัก 
แหล่งข่าวจากสมาคมประกันวินาศภัยไทย เปิดเผยว่า คาดว่าจากเหตุการณ์น้ำท่วมภาคตะวันออกในพัทยา จ.ชลบุรี และระยอง จะทำให้รถยนต์ที่มีประกันภัยได้รับความเสียหายประมาณ 1,000 คัน แต่ทรัพย์สินโดยรวมเสียหายไม่มากนัก 
นายอานนท์ วังวสุ ผู้ช่วยกรรมการผู้อำนวยการใหญ่ บริษัท กรุงเทพประกันภัย คาดว่า รถที่ทำประกันภัยกับบริษัทจะได้รับความเสียหายประมาณ 40 คัน หากรวมความเสียหายทรัพย์สินอื่นๆ ด้วยน่าจะเสียหายประมาณ 15-20 ล้านบาท ถือว่าไม่มาก เพราะลูกค้ารายใหญ่ เช่น โรงแรม ซึ่งเป็นกลุ่มที่ทำประกันภัยน้ำท่วมจะอยู่บริเวณชายหาด จึงไม่ได้รับความเสียหายหนัก อาจจะมีบ้างที่น้ำท่วมแต่ถือว่าเล็กน้อย
นายเชวง รักษายศ ผู้ช่วยผู้จัดการฝ่ายปฏิบัติการภาค 3 (ภาคตะวันออก) บริษัท วิริยะประกันภัย กล่าวว่า ขณะนี้มีรถที่ทำประกันภัยกับบริษัทได้รับความเสียหายแล้ว 374 คัน เป็นสินไหมทดแทนประมาณ 15 ล้านบาท โดยเขตพัทยาได้รับความเสียหายมากที่สุด 267 คัน จ.ชลบุรี 22 คัน ศรีราชา 23 คัน บ่อวิน 4 คัน และที่ระยอง เสียหายรวม 54 คัน จันทบุรี เสียหาย 2 คัน และฉะเชิงเทรา 1 คัน 
อย่างไรก็ตาม ความเสียหายที่เกิดกับตัวรถไม่รุนแรงนัก เพราะเป็นรถที่จอดแล้วเคลื่อนย้ายไม่ทัน ทำให้น้ำไม่เข้าไปในตัวเครื่อง สามารถทำความสะอาดได้ ซึ่งความเสียหายส่วนใหญ่เกิดจากพรมเปียกและระดับเปียกถึงเบาะ รวมถึงเครื่องยนต์เสียหาย ส่วนเสียหายทั้งคันไม่มาก คาดว่าความเสียหายที่เป็นตัวเงินอยู่ที่ประมาณ15 ล้านบาท
แหล่งข่าวจากบริษัท ทิพยประกันภัย คาดว่าจะมีรถของลูกค้าเสียหายประมาณ 110 คัน หรือเป็นค่าสินไหมที่ต้องชดใช้ประมาณ 5.5 ล้านบาท ส่วนทรัพย์สินที่ทำประกันเสียหายไม่มาก เช่น ธนาคารออมสิน ที่ชลบุรี น้ำไหลเข้าท่วมชั้นล่าง แต่สามารถเคลื่อนย้ายทรัพย์สินหนีน้ำได้
ขณะที่แหล่งข่าวจากบริษัท แอกซ่าประกันภัย เปิดเผยว่า มีลูกค้าประกันของบริษัทแจ้งเคลมเข้ามาแล้ว 20 คัน ซึ่งอาจจะมีอีก แต่คิดว่าคงไม่มาก 
ทั้งนี้ ในช่วงที่เกิดน้ำท่วม ทางบริษัท วิริยะประกันภัย ได้สั่งการให้พนักงานในพื้นที่ทำงานตลอด 24 ชั่วโมง เพื่อเข้ามากู้รถยนต์ที่ได้รับความเสียหาย รวมถึงช่วยเหลือผู้เอาประกันภัยที่ทำประกันภัยรถยนต์ไว้กับบริษัทในทุกประเภท ในขณะที่บริษัท ธนชาตประกันภัย จัดเจ้าหน้าที่ดูแลให้คำแนะนำตลอด 24 ชั่วโมง พร้อมผนึกกำลังอู่ในเครือและศูนย์บริการดูแลรถยนต์ลูกค้าหลังน้ำลดอย่างต่อเนื่อง